
Text rozhodnutia
Súd: Krajský súd Banská Bystrica Spisová značka: 28Sp/21/2015 Identifikačné číslo súdneho spisu: 6015200380 Dátum vydania rozhodnutia: 21. 04. 2015 Meno a priezvisko sudcu, VSÚ: JUDr. Jana Novotná ECLI: ECLI:SK:KSBB:2015:6015200380.2 Uznesenie Krajský súd v Banskej Bystrici v právnej veci navrhovateľa - odvolateľa POHOTOVOSŤ, s. r. o., so sídlom Pribinova 25, 811 09 Bratislava, IČO: 35 807 598 proti odporcovi Okresný úrad Brezno, katastrálny odbor, Brezenská 4, 977 01 Brezno za účasti ďalšieho účastníka T. N., bytom K. XX/XX, XXX XX E. I. K. o preskúmanie zákonnosti rozhodnutia odporcu sp. zn. V -880/2013 zo dňa 28. januára 2015 takto r o z h o d o l : Konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Navrhovateľ - odvolateľ sa návrhom, ktorým je opravný prostriedok proti rozhodnutiu správneho orgánu domáhal preskúmania zákonnosti rozhodnutia uvedeného v záhlaví tohto uznesenia. Predmetným rozhodnutím Okresný úrad Brezno, katastrálny odbor zamietol návrh na vklad záložného práva do katastra nehnuteľností na základe zmluvy o zriadení záložného práva č. XXX/XXXX-PTR zo dňa 29. apríla 2013. Navrhovateľ svoje odvolanie zobral späť. Späťvzatie bolo doručené súdu dňa 17. apríla 2015. Odvolateľ sa zároveň vzdal práva podať odvolanie proti rozhodnutiu o zastavení konania. Podľa § 250l ods. 1 O.s.p. podľa ustanovenia tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutia správnych orgánov. Podľa § 250l ods. 2 O.s.p. pokiaľ v tejto hlave nie je ustanovené inak, použije sa primerane ustanovenie druhej hlavy s výmimkou § 250a. Podľa § 250d ods. 3 O.s.p. súd uznesením konanie zastaví, ak sa žaloba podá oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Podľa § 250h ods. 2 O.s.p. až do rozhodnutia súdu môže žalobca vziať žalobu späť, ak žalovanému medzitým vznikli trovy konania, rozhodne súd o ich náhrade. Podľa § 246c ods. 1 O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa § 146 ods. 1 písm. c) O.s.p. žiaden z účastníkov nemá právo na náhradu trov konania podľa jeho výsledku, ak konanie bolo zastavené. Súd zastavil konanie podľa § 250d ods. 3 O. s. p. z dôvodu, že navrhovateľ zobral návrh, ktorým bol opravný prostriedok proti prvostupňovému rozhodnutiu správneho orgánu, v celom rozsahu späť. V zmysle § 246c O. s. p. pre riešenie otázok, ktoré nie sú upravené priamo v piatej časti O. s. p. sa primerane použijú ustanovenia prvej, tretej a štvrtej časti O. s. p.. Podľa § 207 O. s. p. vzdať sa odvolania možno len voči súdu a to až po vyhlásení rozhodnutia. Z uvedeného vyplýva, že skutočnosť, že navrhovateľ sa vzdal odvolania proti rozhodnutiu súdu o zastavení konania a pred vydaním rozhodnutia súdu o zastavení konania, nemá žiadne právne účinky. O trovách konania súd rozhodol podľa § 146 ods. 1 písm. c) O.s.p. tak, že žiaden z účastníkov nemá právo na náhradu trov konania, pretože konanie bolo zastavené. Poučenie: Proti tomuto rozhodnutiu je prípustné odvolanie podané v lehote 15 dní odo dňa jeho doručenia prostredníctvom tunajšieho súdu na Najvyšší súd SR. V odvolaní sa má popri všeobecných náležitostiach (§ 42 ods.3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

